පේරාදෙණිය විශ්වවිද්‍යාලයේ ඉංජිනේරු පීඨයට බඳවා ගත් නවක සිසුන්ට අමානුෂික අන්දමින් නවකවදය ලබා දෙමින් සිටි ජ්‍යෙෂ්ඨ සිසුන් 12 දෙනකු විශ්වවිද්‍යාල ආරක්ෂක අංශය මඟින් අත්අඩංගුවට ගෙන තිබේ.නවක සිසුන්ව විශ්වවිද්‍යලයේ අක්බාර් ශාලාවට රැඟෙන විත් පසුගිය 17 දා රාත්‍රීයේදී මෙලෙස නවකවදයට ලක්කරමින් සිටියදී විශ්වවිද්‍යාලයේ උපකුලපතිවරයාට ලැබුණු දුරකතන පණිවිඩයක් අනුව ඉංජිනේරු පීඨයේ පීඨාධිපතිවරයා සමඟ පැමිණි ආරක්ෂක අංශය මෙම සිසුන් පිරිස අත්අඩංගුවට ගෙන තිබේ.මෙම සිද්ධිය සම්බන්ධයෙන් මේ වන විට ඇසින් දුටු සාක්කි මෙන්ම ලිඛිත සාක්කි ගණනාවක්ම තිබෙන බැවින් නවකවදය ලබාදීම සම්බන්ධයෙන් වැරදිකරුවන් වන සිසුන් සියලු දෙනාට නවකවද පනත යටතේ දැඩි දඩුවම් ලබා දෙන ලෙස උසස් අධ්‍යාපන ඇමැති එස්.බී.දිසානායක මහතා උපකුලපතිවරයාට දන්වා තිබේ.උපකුලපතිවරයා, පීඨාධිපතිවරයා සහ ආරක්ෂක අංශ එම ස්ථානයට යන විටත් ජ්‍යෙෂ්ඨ සිසුන් විසින් නවක සිසුන්ට නවකවදය ලබා දෙමින් සිට ඇති බව වාර්තා වන අතර හදිසියේ ආරක්ෂක අංශයේ පැමිණීමත් සමඟ තවත් ජ්‍යෙෂ්ඨ සිසුන් පිරිසක් එම ස්ථානයෙන් පළා ගොස් ඇත.ජ්‍යෙෂ්ඨ සිසුන්ගෙන් සිදු වු හිරිහැර පිළිබදව ලිඛිතව දන්වන ලෙස මෙහිදී උපකුලපතිවරයා සියලු නවක සිසුන්ට දැනුම් දී ඇති අතර මේ වන විටත් එම සිසුන් සියලු දෙනා තමන්ට ජ්‍යෙෂ්ඨ සිසුන්ගෙන් සිදු වු නවකවද සිද්ධීන් ගැන උපකුලපතිවරයාට ලිඛිත සාක්ෂි ලබා ‍දී තිබේ.අත්අඩංගුවට ගත් සිසුන් 12 දෙනාට අමතරව නවකවදය ලබා දෙන අවස්ථාවේ එම ස්ථානයේ රැඳී සිටි ජ්‍යෙෂ්ඨ සිසුන් සියලු දෙනා හදුනාගෙන තිබෙන බවත් ඔවුන් සියලු දෙනාට එරෙහිව නවකවද පනත යටතේ දිය හැකි උපරිම දඩුවම් ලබා දෙන බවත් උසස් අධ්‍යාපන අමාත්‍යාංශයේ ශිෂ්‍ය කටයුතු පිළිබද උපදේශක කීර්ති මාවැල්ලගේ මහතා ප්‍රකාශ කළේය.පිළුණු වු ආහාර සහ කෑමට ගත නොහැකි වෙනත් ද්‍රව්‍ය රැසක් එකට ගොඩ ගසා නවක සිසුන්ට ඒවා ආහාරයට ගන්නා ලෙස බල කරමින් අමානුෂික අන්දමින් අසභ්‍ය වචන කියමින් ජ්‍යෙෂ්ඨ සිසුන් මෙහිදී හැසිරී ඇති බව ද මාවැල්ලගේ මහතා ප්‍රකාශ කළේය.විශ්වවිද්‍යාලයේ මහා ශිෂ්‍ය සංගමයේ සභාපතිවරයා සහ පීඨ ශිෂ්‍ය සංගම් සභාපතිවරුන් මේ සම්බන්ධයෙන් සාකච්ඡා කිරීම‍ට උපකුලපතිවරයා හමු වී තිබෙන අතර මෙහිදී ඔවුන් නවක සිසුන්ට නවකවදය ලබා දුන් බවට පිළි ගෙන තිබේ.දැනට වැරදිකරුවන් වී සිටින සිසුන් ‍12 දෙනාට සමාවක් ලබා ගැනීම සම්බන්ධයෙන් මෙහිදී මහා ශිෂ්‍ය සංගම් නිලධාරීන් උපකුලපතිවරයා සමඟ සාකච්ඡා කර ඇති නමුත් එය සාර්ථක වී නැත..